Na temelju članka 75. stavka 1. točke 7. Zakona o sportu (Narodne novine, broj: 71/06, 150/08 124/10, 124/11, 86/12, 94/13, 85/15 i 19/16), Državnog proračuna Republike Hrvatske za 2019. godinu i projekcije za 2020. i 2021. godinu (Narodne novine broj: 113/18) te sukladno odredbama Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine, broj: 26/15), Središnji državni ured za šport raspisuje:

**JAVNI POZIV**

**za sufinanciranje organizacije velikih športskih manifestacija u 2019. godini**

Temeljni cilj raspisivanja Javnog poziva za sufinanciranje organizacije velikih športskih manifestacija u 2019. godini (u daljnjem tekstu: Javni poziv) je poticanje i potpora organizacije velikih športskih manifestacija kao načina promidžbe športskih vrijednosti i popularizacije športa među građanima, unapređenja sustava športa te međunarodne športske promocije Republike Hrvatske.

Središnji državni ured za šport sufinancirat će troškove organizacije velikih športskih manifestacija koje u smislu ovog Javnog poziva predstavljaju športska natjecanja međunarodnog karaktera koja se održavaju na području Republike Hrvatske u vremenskom periodu od 1. siječnja 2019. godine do 31. prosinca 2019. godine te koje svojom prepoznatljivošću doprinose međunarodnom ugledu i promociji Republike Hrvatske.

**IZNOS FINANCIJSKE POTPORE**

Sredstva za provedbu Javnog poziva osigurana su u Državnom proračunu Republike Hrvatske za 2019. godinu i projekcije za 2020. i 2021. godinu (Narodne novine, broj: 113/18) u ukupnom iznosu od 9.000.000,00 kuna.

Najmanji iznos sufinanciranja po športskoj manifestaciji koji prijavitelj može ugovoriti je 200.000,00 kuna, a najveći 1.500.000,00 kuna s time da zatraženi iznos sufinanciranja, koji mora biti unutar navedenih iznosa, ne smije iznositi više od 60% od ukupnog iznosa potrebnog za organizaciju velike športske manifestacije. Ostatak sredstava potrebnih za organizaciju športske manifestacije prijavitelji su dužni osigurati iz ostalih izvora.

Financijskim potporama Središnji državni ured za šport sufinancirat će provedbu do 20 športskih manifestacija koje će svoje aktivnosti provoditi na području Republike Hrvatske.

**PRIHVATLJIVI PRIJAVITELJI**

* udruga koja je osnovana sukladno Zakonu o udrugama (Narodne novine, broj 74/14 i 70/17) i registrirana za obavljanje športske djelatnosti organiziranja i vođenja športskog natjecanja sukladno odredbama Zakona o sportu te ispunjava ostale uvjete navedene u Uputama za prijavitelje koje su sastavni dio Javnog poziva.

**PRIHVATLJIVI PARTNERI**

* udruga, ustanova ili trgovačko društvo koji su upisani u registar športske djelatnosti i registrirani za obavljanje djelatnosti organiziranja i vođenja športskih natjecanja, sukladno odredbama Zakona o sportu te ispunjava ostale uvjete navedene u Uputama za prijavitelje.

**PRIHVATLJIVI TROŠKOVI**

* troškovi smještaja, prehrane i organiziranog prijevoza športaša, stručnih timova športaša, sudaca, delegata i volontera za vrijeme održavanja športske manifestacije na području Republike Hrvatske;
* nabava športske opreme, športskih rekvizita i športskih pomagala koji su nužni za održavanje športske manifestacije;
* opremanje, sanacija i/ili adaptacija športske infrastrukture potrebne za održavanje velike športske manifestacije;
* troškovi za edukativne aktivnosti u sklopu velike športske manifestacije.

**DOKUMENTACIJA ZA PRIJAVU NA JAVNI POZIV**

Sva dokumentacija potrebna za prijavu na Javni poziv popisana je u Uputama za prijavitelje, a potrebni obrasci nalaze se na mrežnoj stranici Središnjeg državnog ureda za šport: http://www.sdus.hr.

**NAČIN PRIJAVE ŠPORTSKE MANIFESTACIJE**

Propisanu dokumentaciju potrebno je dostaviti u zatvorenoj omotnici preporučenom poštom, dostavom ili osobno (predaja u urudžbenom uredu) na adresu:

**SREDIŠNJI DRŽAVNI URED ZA ŠPORT  
Savska cesta 28/1**

**10 000 Zagreb**

Na vanjskom dijelu omotnice potrebno je istaknuti puni naziv i adresu prijavitelja s napomenom:

**Javni poziv za sufinanciranje organizacije velikih športskih   
manifestacija u 2019. godini  
ZA JAVNI POZIV - NE OTVARAJ**

Dokumentaciju koja se dostavlja u elektroničkomobliku (obrazac prijave) potrebno je dostaviti s elektroničke adrese udruge navedene u Obrascu prijave športske manifestacije na e-adresu [vsm-javnipoziv@sdus.hr](mailto:vsm-javnipoziv@sdus.hr).

Postupak zaprimanja, otvaranja i pregleda dostavljenih prijava, ocjena prijava, donošenje odluke o dodjeli financijskih sredstava, ugovaranje i podnošenje prigovora detaljno su opisani u Uputama za prijavitelje na Javni poziv.

**ROKOVI I NAČIN OBJAVE PRIHVAĆENIH PRIJAVA**

**Javni poziv otvoren je od 21. prosinca 2018. do 21. siječnja 2019. godine.**

Obavijest o rezultatima Javnog poziva bit će objavljena na mrežnoj stranici Središnjeg državnog ureda (<http://www.sdus.hr>).

Sva pitanja vezana uz Javni poziv mogu se postaviti isključivo elektroničkim putem, slanjem upita na sljedeću e-adresu: [vsm-javnipoziv@sdus.hr](mailto:vsm-javnipoziv@sdus.hr).

KLASA: 620-01/18-03/00708

URBROJ: 518-05-18-0008

Zagreb, 21. prosinca 2018.